《晚出江城闻角》
宋代·贺铸

古壕沮洳荷叶枯，矍铄秃鶖行且渔。
山衔日脚水关掩，孤楼引角吹单于。
胡马嘶风兴非浅，壮图旧迹随尘卷。
秋尽湖边雁不来，流落方悲去人远。
十月之交五夜长，河横斗直天苍凉。
苏门故里斗杓下，岂无伯仲勤相望。
君不见剡蓬为矢弧弦桑，男儿落地地四方。
履屐无根著家巷，道梁适楚犹吾乡。
鸲鹆不踰济，橘渡淮为枳。
吾心况物未应然，随牒官身聊尔耳。

作者简介：贺铸(1052～1125) 北宋词人。字方回，号庆湖遗老。汉族，卫州（今河南卫辉）人。宋太祖贺皇后族孙，所娶亦宗室之女。自称远祖本居山阴，是唐贺知章后裔，以知章居庆湖（即镜湖），故自号庆湖遗老。